b'\n_START_ARTICLE_\nReunamuodostuma\n_START_PARAGRAPH_\nReunamuodostuma on p\xc3\xa4\xc3\xa4asiassa j\xc3\xa4\xc3\xa4tikk\xc3\xb6jokien kuljettaman aineksen muodostama kasaantumismuoto, joka voi sis\xc3\xa4lt\xc3\xa4\xc3\xa4 my\xc3\xb6s moreenia. Viimeisimm\xc3\xa4n j\xc3\xa4\xc3\xa4kauden loppuvaiheella ilmasto viileni uudelleen noin 100\xe2\x80\x93200 vuodeksi. Kes\xc3\xa4isin ilmaston ollessa hieman l\xc3\xa4mpim\xc3\xa4mp\xc3\xa4\xc3\xa4 j\xc3\xa4\xc3\xa4n reuna vet\xc3\xa4ytyi taaksep\xc3\xa4in. J\xc3\xa4\xc3\xa4n alta paljastui moreenia, jonka j\xc3\xa4\xc3\xa4tikk\xc3\xb6 ty\xc3\xb6nsi talvella eteens\xc3\xa4 valliksi. T\xc3\xa4ll\xc3\xb6in aines kasaantui reunamuodostumaksi rinnakkaisten j\xc3\xa4\xc3\xa4tikk\xc3\xb6jokien purkautuessa j\xc3\xa4\xc3\xa4tik\xc3\xb6n reunalla aineksen levitt\xc3\xa4ytyess\xc3\xa4 joen suulla deltaksi (suistoksi), sanduriksi tai niiden yhdistelmiksi. Harju syntyy j\xc3\xa4\xc3\xa4tikk\xc3\xb6jokien aineksen kasautuessa j\xc3\xa4\xc3\xa4tikk\xc3\xb6joen pohjalle._NEWLINE_Reunamuodostuman ja harjun erona on my\xc3\xb6s se, ett\xc3\xa4 reunamuodostuma on j\xc3\xa4\xc3\xa4n vet\xc3\xa4ytymissuuntaan n\xc3\xa4hden poikittainen (j\xc3\xa4\xc3\xa4tik\xc3\xb6n reunan suuntainen), harju on pitkitt\xc3\xa4inen (Suomessa lounas-koillissuuntainen Lappia lukuun ottamatta); harju on j\xc3\xa4\xc3\xa4tikk\xc3\xb6joen suuntainen, delta tai sanduri on j\xc3\xa4\xc3\xa4tikk\xc3\xb6joen suulla. Harjun aines on kerrostunutta, raskain alla ja kevyin p\xc3\xa4\xc3\xa4ll\xc3\xa4, mutta reunamuodostuma on seka-aineinen; proksimaaliosa (j\xc3\xa4\xc3\xa4tik\xc3\xb6n puoleinen osa) on moreenia ja distaaliosa (j\xc3\xa4\xc3\xa4tik\xc3\xb6n ulkopuolinen osa) kerrostunutta.\n_START_SECTION_\nSalpaussel\xc3\xa4t\n_START_PARAGRAPH_\nSalpaussel\xc3\xa4t I, II ja III ovat reunamuodostumia, jotka koostuvat sandureista ja deltoista ja niiden yhdistelmist\xc3\xa4. Salpaussel\xc3\xa4t I ja II kulkevat Etel\xc3\xa4-Suomen poikki Joensuusta Lahteen ja Hankoon, ja sielt\xc3\xa4 meren alla Ruotsiin. Kilometrej\xc3\xa4 korkea j\xc3\xa4\xc3\xa4tikk\xc3\xb6 on sijainnut pohjoisen suunnalla j\xc3\xa4\xc3\xa4tikk\xc3\xb6jokien purkautuessa etel\xc3\xa4n suuntaan.'